CELEX: 32004D0669
Language: el
Date: 2004-04-06 00:00:00
Title: 2004/669/ΕΚ: Απόφαση της Επιτροπής, της 6ης Απριλίου 2004, για την καθιέρωση αναθεωρημένων οικολογικών κριτηρίων όσον αφορά την απονομή του οικολογικού σήματος της Κοινότητας σε ψυγεία καθώς και την τροποποίηση της απόφασης 2000/40/ΕΚ [κοινοποιηθείσα υπό τον αριθμό Ε(2004) 1414](Κείμενο που παρουσιάζει ενδιαφέρον για τον ΕΟΧ)

2.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 306/16
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 6ης Απριλίου 2004
   για την καθιέρωση αναθεωρημένων οικολογικών κριτηρίων όσον αφορά την απονομή του οικολογικού σήματος της Κοινότητας σε ψυγεία καθώς και την τροποποίηση της απόφασης 2000/40/ΕΚ
   [κοινοποιηθείσα υπό τον αριθμό Ε(2004) 1414]
   (Κείμενο που παρουσιάζει ενδιαφέρον για τον ΕΟΧ)
   (2004/669/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το δεύτερο εδάφιο του άρθρου 6 παράγραφος 1, κατόπιν διαβούλευσης με το συμβούλιο οικολογικής σήμανσης της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Βάσει του κανονισμού (ΕΚ) αριθ. 1980/2000, το οικολογικό σήμα της Κοινότητας μπορεί να απονεμηθεί σε κάθε προϊόν με ορισμένα χαρακτηριστικά που του επιτρέπουν να συμβάλει ουσιαστικά στη βελτίωση καθοριστικής σημασίας περιβαλλοντικών θεμάτων.
            
         
               (2)
            
            
               Ο κανονισμός (ΕΚ) αριθ. 1980/2000 προβλέπει την καθιέρωση ειδικών κριτηρίων απονομής του οικολογικού σήματος ανά κατηγορίες προϊόντων.
            
         
               (3)
            
            
               Προβλέπει επίσης ότι η επανεξέταση των κριτηρίων απονομής του οικολογικού σήματος, καθώς και η αξιολόγηση και επαλήθευση των απαιτήσεων που σχετίζονται με τα κριτήρια αυτά, λαμβάνει χώρα εγκαίρως και πριν από το τέλος της περιόδου ισχύος των καθιερωμένων κριτηρίων για την εκάστοτε κατηγορία προϊόντων.
            
         
               (4)
            
            
               Κρίνεται σκόπιμο, για να ληφθούν δεόντως υπόψη οι εξελίξεις στην αγορά, να αναθεωρηθούν τα οικολογικά κριτήρια που είχαν καθιερωθεί με την απόφαση 2000/40/ΕΚ της Επιτροπής, της 16ης Δεκεμβρίου 1999, για καθορισμό των οικολογικών κριτηρίων απονομής του κοινοτικού οικολογικού σήματος στα ψυγεία (2). Παράλληλα, επιβάλλεται να τροποποιηθεί η περίοδος ισχύος της εν λόγω απόφασης.
            
         
               (5)
            
            
               Πρέπει να εκδοθεί νέα απόφαση η οποία να καθιερώνει ειδικά οικολογικά κριτήρια τριετούς ισχύος για τη συγκεκριμένη κατηγορία προϊόντων.
            
         
               (6)
            
            
               Κρίνεται σκόπιμο να προβλεφθεί μεταβατική περίοδος που να μην υπερβαίνει τους δεκαοκτώ μήνες για τους παραγωγούς στα προϊόντα των οποίων έχει απονεμηθεί οικολογικό σήμα πριν από την 1η Μαΐου 2004 ή οι οποίοι έχουν υποβάλει σχετική αίτηση πριν από την ως άνω ημερομηνία, ώστε να έχουν επαρκή χρόνο στη διάθεσή τους για να προσαρμόσουν τα προϊόντα τους στα νέα κριτήρια.
            
         
               (7)
            
            
               Τα μέτρα που προβλέπονται στην παρούσα απόφαση βασίζονται στα σχέδια κριτηρίων που διαμόρφωσε το συμβούλιο οικολογικής σήμανσης της Ευρωπαϊκής Ένωσης, το οποίο συγκροτήθηκε βάσει του άρθρου 13 του κανονισμού (ΕΚ) αριθ. 1980/2000.
            
         
               (8)
            
            
               Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που συγκροτήθηκε βάσει του άρθρου 17 του κανονισμού (ΕΚ) αριθ. 1980/2000,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για την απονομή του οικολογικού σήματος της Κοινότητας σε ψυγεία, βάσει των διατάξεων του κανονισμού (ΕΚ) αριθ. 1980/2000, η εκάστοτε συσκευή πρέπει να εμπίπτει στην κατηγορία προϊόντων «ψυγεία» ως ορίζεται στο άρθρο 2 και επιβάλλεται να ανταποκρίνεται στα οικολογικά κριτήρια που αναφέρονται στο παράρτημα της παρούσας απόφασης.
   Άρθρο 2
   Η κατηγορία προϊόντων «ψυγεία» περιλαμβάνει τα οικιακά ψυγεία, τους θαλάμους διατήρησης κατεψυγμένων τροφίμων και τους καταψύκτες τροφίμων καθώς και τους συνδυασμούς αυτών, που τροφοδοτούνται με ρεύμα από το ηλεκτρικό δίκτυο. Εξαιρούνται οι συσκευές που μπορούν να τροφοδοτηθούν και από άλλες πηγές ενέργειας όπως οι συσωρευτές.
   Άρθρο 3
   Για διοικητικούς σκοπούς η συγκεκριμένη κατηγορία προϊόντων χαρακτηρίζεται με τον κωδικό «012».
   Άρθρο 4
   Στην απόφαση 2000/40/ΕΚ, το άρθρο 3 αντικαθίσταται από το ακόλουθο κείμενο:
   
      «Άρθρο 3
      Η παρούσα απόφαση ισχύει έως τις 30 Απριλίου 2004».
   
   Άρθρο 5
   Η παρούσα απόφαση, εξαιρουμένου του άρθρου 4, ισχύει από την 1η Μαΐου 2004 έως τις 31 Μαΐου 2007.
   Οι παραγωγοί προϊόντων που ανήκουν στην κατηγορία προϊόντων «ψυγεία» στα οποία έχει απονεμηθεί το οικολογικό σήμα πριν από την 1η Μαΐου 2004, δύνανται να χρησιμοποιούν το εν λόγω σήμα έως τις 31 Οκτωβρίου 2005.
   Οι παραγωγοί προϊόντων που ανήκουν στην κατηγορία προϊόντων «ψυγεία» που έχουν υποβάλει αιτήσεις για την απονομή οικολογικού σήματος για τα εν λόγω προϊόντα πριν από την 1η Μαΐου 2004 μπορεί να λάβουν το οικολογικό σήμα υπό τις προϋποθέσεις που ορίζει η απόφαση 2000/40/ΕΚ. Σε ανάλογες περιπτώσεις το σήμα μπορεί να χρησιμοποιηθεί έως τις 31 Οκτωβρίου 2005.
   Άρθρο 6
   Η παρούσα απόφαση απευθύνεται στα κράτη μέλη.
   
      Βρυξέλλες, 6 Απριλίου 2004.
      
         
            Για την Επιτροπή
         
         Margot WALLSTRÖM
         
         
            Μέλος της Επιτροπής
         
      
   
   
      (1)  ΕΕ L 237 της 21.9.2000, σ. 1.
   
      (2)  ΕΕ L 13 της 19.1.2000, σ. 22· απόφαση όπως τροποποιήθηκε από την απόφαση 2004/214/ΕΚ (ΕΕ L 67 της 5.3.2004, σ. 23).
   
      ΠΑΡΑΡΤΗΜΑ
      ΟΙΚΟΛΟΓΙΚΑ ΚΡΙΤΗΡΙΑ
      ΠΛΑΙΣΙΟ
      Για να απονεμηθεί το οικολογικό σήμα, η συσκευή πρέπει να ανταποκρίνεται στα κριτήρια του παρόντος παραρτήματος, που αποσκοπούν στην προαγωγή:
      
                  —
               
               
                  της μείωσης των περιβαλλοντικών ζημιών ή κινδύνων που σχετίζονται με τη χρήση της ενέργειας (φαινόμενο του θερμοκηπίου, οξίνιση, υποβάθμιση των μη ανανεώσιμων πόρων ενέργειας) περιορίζοντας την ενεργειακή κατανάλωση,
               
            
                  —
               
               
                  του περιορισμού των περιβαλλοντικών ζημιών ή κινδύνων που συνεπάγεται η χρήση ουσιών που ενδεχομένως συμβάλουν στην υποβάθμιση της οζονόσφαιρας και άλλων επικινδύνων ουσιών περιορίζοντας τη χρήση ανάλογων ουσιών,
               
            
                  —
               
               
                  της μείωσης των περιβαλλοντικών ζημιών ή κινδύνων λόγω της χρήσης ουσιών που ενδέχεται να συμβάλλουν στο φαινόμενο του θερμοκηπίου.
               
            Επιπλέον τα ως άνω κριτήρια ενθαρρύνουν την εφαρμογή της βέλτιστης πρακτικής (άριστη περιβαλλοντική χρήση) και βελτιώνουν την ενημέρωση των καταναλωτών επί περιβαλλοντικών θεμάτων.
      Παράλληλα, η σήμανση των πλαστικών κατασκευαστικών στοιχείων διευκολύνει την ανακύκλωση των μηχανών.
      Συστήνεται στους αρμόδιους φορείς να λάβουν υπόψη την εφαρμογή των αναγνωρισμένων προγραμμάτων περιβαλλοντικής διαχείρισης όπως τα ΕΜΑS ή ISO 14001, κατά την αξιολόγηση των αιτήσεων και την εξέταση της συμμόρφωσης προς τα κριτήρια του παρόντος παραρτήματος (Σημείωση: δεν απαιτείται να εφαρμοστούν ανάλογα διαχειριστικά προγράμματα).
      ΒΑΣΙΚΑ ΚΡΙΤΗΡΙΑ
      1.   Εξοικονόμηση ενέργειας
      Η συσκευή πρέπει να ανήκει στις τάξεις ενεργειακών επιδόσεων A+ ή A++ ως ορίζονται στην οδηγία 94/2/ΕΚ, όπως τροποποιήθηκε από την οδηγία 2003/66/ΕΚ.
      Ο αιτών παρέχει αντίγραφο του τεχνικού φακέλου που αναφέρεται στο άρθρο 2 παράγραφος 1 της οδηγίας 94/2/ΕΚ της Επιτροπής όπως τροποποιήθηκε από την οδηγία 2003/66/ΕΚ. Ο συγκεκριμένος τεχνικός φάκελος περιλαμβάνει τις εκθέσεις τουλάχιστον τριών μετρήσεων ενεργειακής κατανάλωσης βάσει του προτύπου EN 153 που εφαρμόζεται σύμφωνα με τις παρεχόμενες κατευθύνσεις σχετικά με τις δοκιμές στον επιχειρησιακό κώδικα του CECED (Ευρωπαϊκού συμβουλίου κατασκευαστών οικιακών συσκευών). Ο μέσος αριθμητικός όρος των μετρήσεων αυτών πρέπει να είναι ίσος ή κατώτερος του παραπάνω ορίου. Η τιμή που αναφέρεται στο ενεργειακό σήμα δεν θα είναι χαμηλότερη του ως άνω μέσου όρου, και η τάξη ενεργειακής απόδοσης που αναφέρεται στο ενεργειακό σήμα θα ανταποκρίνεται στην ως άνω μέση τιμή.
      2.   Μείωση του δυναμικού καταστροφής του όζοντος (ODP) των ψυκτικών ρευστών και των διογκωτικών μέσων
      Το δυναμικό καταστροφής του όζοντος των ψυκτικών ρευστών του κυκλώματος ψύξης καθώς και των διογκωτικών μέσων για τη μόνωση της συσκευής πρέπει να ισούται με μηδέν.
      
         Η χρήση CFC και HCFC ως ψυκτικών και για την παραγωγή διογκωτικών μέσων στα νέα είδη εξοπλισμού καθώς και η διάθεση αυτών στην αγορά απαγορεύεται βάσει του κανονισμού (ΕΚ) αριθ. 2037/2000.
      
      3.   Μείωση του δυναμικού πλανητικής αύξησης της θερμοκρασίας (GWP) των ψυκτικών ρευστών και των διογκωτικών μέσων
      Το δυναμικό πλανητικής αύξησης της θερμοκρασίας των ψυκτικών ρευστών του κυκλώματος ψύξης καθώς και των διογκωτικών μέσων που χρησιμοποιούνται για τη μόνωση της συσκευής πρέπει να είναι μικρότερο ή ίσο προς 15 (σε ισοδύναμα CO2 για περίοδο 100 ετών).
      
         Ο αιτών δηλώνει υπευθύνως ότι το προϊόν ανταποκρίνεται στις ως άνω απαιτήσεις. Ο αιτών ή/και ο προμηθευτής ή προμηθευτές, κατά περίπτωση, αναφέρουν στον αρμόδιο φορέα που αξιολογεί τη συσκευή τα χρησιμοποιηθέντα ψυκτικά ρευστά και τα διογκωτικά μέσα, διευκρινίζοντας το αντίστοιχο δυναμικό πλανητικής αύξησης της θερμοκρασίας.
      
      ΠΡΟΣΘΕΤΑ ΚΡΙΤΗΡΙΑ
      4.   Παράταση χρόνου ζωής
      Εξασφαλίζεται η διάθεση συμβατών ανταλλακτικών και η παροχή των αντίστοιχων υπηρεσιών επί δώδεκα έτη μετά την λήξη της παραγωγής.
      
         Ο αιτών δηλώνει ότι συμμορφώθηκε προς την ως άνω απαίτηση.
      
      5.   Ανάληψη και ανακύκλωση
      Ο κατασκευαστής προσφέρει δωρεάν, την ανάληψη με στόχο την ανακύκλωση της συσκευής και των κατασκευαστικών στοιχείων που αντικαθίστανται, εξαιρουμένων των στοιχείων που έχουν υποστεί ρύπανση λόγω των χρηστών (π.χ. συσκευές από ιατρικές ή πυρηνικές εγκαταστάσεις).
      Επιπλέον, η συσκευή πρέπει να ανταποκρίνεται στα ακόλουθα κριτήρια:
      
                  5.1.
               
               
                  Ο κατασκευαστής λαμβάνει υπόψη τη διάλυση του ψυγείου και παρέχει έκθεση διάλυσης. Μεταξύ άλλων, το έντυπο πιστοποιεί ότι:
                  
                              —
                           
                           
                              οι σύνδεσμοι εντοπίζονται εύκολα και είναι προσβάσιμοι,
                           
                        
                              —
                           
                           
                              τα ηλεκτρονικά συστήματα εντοπίζονται και διαλύονται εύκολα,
                           
                        
                              —
                           
                           
                              το προϊόν διαλύεται εύκολα χρησιμοποιώντας κοινά εργαλεία,
                           
                        
                              —
                           
                           
                              τα ασύμβατα και επικίνδυνα υλικά είναι διαχωρίσιμα.
                           
                        
            
                  5.2.
               
               
                  Τα πλαστικά τμήματα των οποίων των βάρος υπερβαίνει τα 50 γραμμάρια φέρουν μόνιμη σήμανση που εντοπίζει το υλικό, σύμφωνα με το ISO 11469. Εξαιρούνται από το κριτήριο αυτό τα έκτυπα πλαστικά τμήματα.
               
            
                  5.3.
               
               
                  Τα πλαστικά τμήματα πρέπει να μην περιέχουν ως επιβραδυντικά φλόγας PBB ή PBDE. Τα πλαστικά μέρη δεν περιέχουν επιβραδυντικά φλόγας με χλωροπαραφίνη μήκους αλυσίδας 10-13 ατόμων άνθρακα και περιεκτικότητα σε χλώριο > 50 % κατά βάρος (CAS αριθ. 85535-84-8). Ο αιτών δηλώνει ότι συμμορφώθηκε προς τη συγκεκριμένη απαίτηση.
               
            
                  5.4.
               
               
                  Τα πλαστικά μέρη με βάρος μεγαλύτερο των 25 γραμμαρίων δεν περιέχουν ουσίες ή παρασκευάσματα επιβράδυνσης της φλόγας στα οποία να έχουν αποδοθεί κατά το χρόνο υποβολής της αίτησης για την απονομή του οικολογικού σήματος οιαδήποτε των κάτωθι φράσεων κινδύνου:
                  Επικίνδυνο για την υγεία:
                  
                               
                           
                           
                              R45 (μπορεί να προκαλέσει καρκίνο),
                           
                        
                               
                           
                           
                              R46 (μπορεί να προκαλέσει κληρονομικές γενετικές βλάβες),
                           
                        
                               
                           
                           
                              R60 (μπορεί να επηρεάσει τη γονιμότητα),
                           
                        
                               
                           
                           
                              R61 (μπορεί να προξενήσει βλάβες στο έμβρυο),
                           
                        Επικίνδυνες για το περιβάλλον:
                  
                               
                           
                           
                              R50 (πολύ τοξικό για τους υδρόβιους οργανισμούς),
                           
                        
                               
                           
                           
                              R50/R53 (πολύ τοξικό για τους υδρόβιους οργανισμούς, μπορεί να προκαλέσει μακροχρόνιες αρνητικές επιπτώσεις στο υδάτινο περιβάλλον),
                           
                        
                               
                           
                           
                              R51/R53 (πολύ τοξικό για τους υδρόβιους οργανισμούς, μπορεί να προκαλέσει μακροχρόνιες αρνητικές επιπτώσεις στο υδάτινο περιβάλλον),
                           
                        
                               
                           
                           
                              όπως ορίζονται στην οδηγία 67/548/ΕΟΚ (1).
                           
                        Η απαίτηση αυτή δεν ισχύει για τα επιβραδυντικά φλόγας τα οποία κατά τη χρησιμοποίησή τους υφίστανται χημική μετατροπή ώστε να μη δύνανται πλέον να περιγραφούν με οιαδήποτε από τις προαναφερόμενες φράσεις R, εφόσον στο κατεργασμένο τμήμα η περιεκτικότητα του επιβραδυντικού φλόγας υπό την αρχικώς χρησιμοποιηθείσα μορφή δεν υπερβαίνει το 0,1 %. Όλα τα επιβραδυντικά φλόγας που χρησιμοποιούνται αναφέρονται στο φάκελο της αίτησης που υποβάλλεται στον αρμόδιο φορέα για την απονομή του οικολογικού σήματος (παραθέτοντας την εκάστοτε ονομασία και τον αριθμό CAS).
               
            
                  5.5.
               
               
                  Το είδος του ψυκτικού υγρού και του διογκωτικού μέσου που χρησιμοποιείται για την απομόνωση αναφέρονται στη συσκευή, πλησίον ή επί της ετικέτας αξιολόγησης, ώστε να διευκολύνεται η μελλοντική ανάκτηση.
                  Όσον αφορά τα κριτήρια 5.1, 5.2, 5.3 και 5.5, ο αιτών δηλώνει ότι η συσκευή συμμορφώνεται προς τις ως άνω απαιτήσεις. Ο αιτών παρέχει αντίγραφο της έκθεσης διάλυσης στον αρμόδιο φορέα για την αξιολόγηση της αίτησης. Ο αιτών ή/και ο προμηθευτής ή οι προμηθευτές αυτού, κατά περίπτωση, αναφέρουν στον εν λόγω αρμόδιο φορέα τα χρησιμοποιηθέντα ψυκτικά ρευστά και τα διογκωτικά μέσα.
                  Όσον αφορά το κριτήριο 5.4, τα επιβραδυντικά φλόγας που ενδεχομένως έχουν χρησιμοποιηθεί, δεν θα πρέπει να έχουν χαρακτηρισθεί από οιαδήποτε των ως άνω φράσεων κινδύνου ούτε να αναφέρονται στο παράρτημα Ι της οδηγίας 67/548/ΕΟΚ ή τις εν συνεχεία τροποποιήσεις της σε ό,τι αφορά την ταξινόμηση, τη συσκευασία και τη σήμανση των επικινδύνων ουσιών. Οιαδήποτε επιβραδυντικά φλόγας χρησιμοποιούνται στα πλαστικά μέρη με βάρος που υπερβαίνει τα 25 γραμμάρια επιβάλλεται να παρατίθενται στον φάκελο που συνοδεύει την αίτηση αναφέροντας την ονομασία και τον αριθμό CAS τους.
               
            6.   Οδηγίες χρήσης
      Η συσκευή πωλείται συνοδευόμενη από εγχειρίδιο χρήσης, το οποίο περιέχει συμβουλές για τη χρηστή περιβαλλοντική χρήση της, και ιδίως:
      
                  6.1.
               
               
                  Το κάτωθι κείμενο στο εξώφυλλο ή την πρώτη σελίδα: «Το παρόν εγχειρίδιο περιέχει πληροφορίες για την ελαχιστοποίηση των περιβαλλοντικών επιπτώσεων της συσκευής».
               
            
                  6.2.
               
               
                  Συστάσεις για τη βέλτιστη χρήση της ενέργειας κατά τη λειτουργία της συσκευής συμπεριλαμβάνοντας:
                  
                              6.2.1.
                           
                           
                              Κατευθυντήριες γραμμές σχετικά με την τοποθέτηση ή την εγκατάσταση του ψυγείου, αναφέροντας, μεταξύ άλλων, τις ελάχιστες απαραίτητες διαστάσεις του χώρου που πρέπει να παραμείνει ελεύθερος γύρω από τη συσκευή ώστε να εξασφαλίζεται η επαρκής κυκλοφορία του αέρα και διευκρινίζοντας παράλληλα ότι στις περιπτώσεις που ο καταναλωτής διαθέτει ανάλογη δυνατότητα, μπορεί να επιτύχει σοβαρή εξοικονόμηση ενέργειας εγκαθιστώντας τη συσκευή σε μη θερμαινόμενο χώρο ή σε χώρο με χαμηλότερη θέρμανση.
                           
                        
                              6.2.2.
                           
                           
                              Υποδείξεις ότι ο καταναλωτής οφείλει να αποφύγει την εγκατάσταση της συσκευής πλησίον οιασδήποτε πηγής θέρμανσης (όπως οι φούρνοι, τα καλοριφέρ κ.λπ.) ή σε θέσεις που συνεπάγονται άμεση έκθεση της συσκευής στο ηλιακό φως· υποδείξεις, κατά περίπτωση, ότι ο καταναλωτής θα πρέπει να εξετάσει το ενδεχόμενο μόνωσης της συσκευής από πηγές θέρμανσης στον τοίχο ή στο πάτωμα.
                           
                        
                              6.2.3.
                           
                           
                              Υποδείξεις που να εξηγούν ότι η ρύθμιση του θερμοστάτη εξαρτάται από την θερμοκρασία περιβάλλοντος και ότι ως εκ τούτου, ο καθορισμός της θερμοκρασίας θα πρέπει να ελέγχεται χρησιμοποιώντας κατάλληλα θερμόμετρα (εξηγώντας τη σχετική διαδικασία).
                           
                        
                              6.2.4.
                           
                           
                              Υπόδειξη να αφήνονται τα θερμά τρόφιμα να κρυώσουν πριν τοποθετηθούν στη συσκευή, καθώς οι υδρατμοί από θερμά τρόφιμα συντελούν στο σχηματισμό πάγου στον εξατμιστήρα, εξηγώντας παράλληλα ότι η περίοδος ψύξης εκτός της συσκευής θα πρέπει να είναι η συντομότερη δυνατή για λόγους υγείας και υγιεινής.
                           
                        
                              6.2.5.
                           
                           
                              Υπόδειξη να διατηρείται ο εξατμιστήρας απαλλαγμένος από παχιά στρώματα πάγου, με την επισήμανση ότι η συχνή απόψυξη διευκολύνει την αφαίρεση του πάγου.
                           
                        
                              6.2.6.
                           
                           
                              Υπόδειξη να αντικαθίσταται το υλικό στεγανότητας της θύρας μόλις διαπιστωθεί ότι δεν λειτουργεί κανονικά.
                           
                        
                              6.2.7.
                           
                           
                              Υπόδειξη ότι κατά τη μετακίνηση της συσκευής θα πρέπει να προβλέπεται επαρκής χρόνος πριν από την επαναλειτουργία της·
                           
                        
                              6.2.8.
                           
                           
                              Υποδείξεις ότι ο συμπυκνωτής πίσω από τη συσκευή και ο χώρος κάτω από αυτήν θα πρέπει να διατηρούνται καθαροί από σκόνη και οικιακά απορρίμματα·
                           
                        
                              6.2.9.
                           
                           
                              Πληροφορίες ότι εάν δεν ληφθούν δεόντως υπόψη οι ανωτέρω υποδείξεις θα προκληθεί μεγαλύτερη ενεργειακή κατανάλωση και κατά συνέπεια υψηλότερο κόστος λειτουργίας.
                           
                        
            
                  6.3.
               
               
                  Προειδοποίηση ότι οιαδήποτε ζημία στο συμπυκνωτή (εναλλάκτη θερμότητας), που βρίσκεται στην πίσω πλευρά της συσκευής, είτε άλλα γεγονότα που ενδέχεται να έχουν ως αποτέλεσμα την εκροή ψυκτικού ρευστού στο περιβάλλον, ενδέχεται να συνεπάγονται κινδύνους για την υγεία και το περιβάλλον. Το φυλλάδιο οδηγιών χρήσης πρέπει να αναφέρει σαφώς ότι για την αφαίρεση του πάγου απαγορεύεται να χρησιμοποιούνται αιχμηρά αντικείμενα (όπως μαχαίρια, κατσαβίδια κ.λπ.) γιατί ενδέχεται να προκαλέσουν ζημίες στον εξατμιστήρα.
               
            
                  6.4.
               
               
                  Πληροφορίες ότι η συσκευή αποτελείται από μέρη και υλικά, συμπεριλαμβανομένων των υγρών, που μπορούν να επαναχρησιμοποιηθούν ή/και να ανακυκλωθούν.
               
            
                  6.5.
               
               
                  Πληροφορίες που να επιτρέπουν στον καταναλωτή να κατανοήσει πώς μπορεί να αξιοποιήσει την προσφορά δωρεάν ανάληψης της συσκευής εκ μέρους του κατασκευαστή.
               
            
         Ο αιτών δηλώνει ότι η συσκευή συμμορφώνεται προς τις ως άνω απαιτήσεις. Ο αιτών παρέχει στον αρμόδιο φορέα αξιολόγησης της συσκευής αντίγραφο του εγχειριδίου χρήσης.
      
      7.   Περιορισμός των ηχητικών οχλήσεων
      Ο αερομεταφερόμενος θόρυβος από τη συσκευή, υπολογιζόμενος ως ένταση ήχου, δεν πρέπει να υπερβαίνει τα 40 dB(Α) (1 pW).
      Πρέπει να παρέχονται πληροφορίες σχετικά με τη στάθμη του θορύβου της συσκευής κατά τρόπο ευδιάκριτο για τον καταναλωτή. Προς τούτο οι εν λόγω πληροφορίες ενσωματώνονται στην ετικέτα με τις ενδείξεις ενεργειακής κατανάλωσης των ψυγείων.
      Τα σχετικά με το θόρυβο στοιχεία παρέχονται σύμφωνα με την οδηγία 86/594/ΕΟΚ του Συμβουλίου (2), κατ’ εφαρμογή του προτύπου EN 28960.
      Το κριτήριο αυτό δεν ισχύει για τους κατακόρυφους καταψύκτες της κατηγορίας 9 που αναφέρονται στο παράρτημα IV της οδηγίας 94/2/ΕΚ ως «κατακόρυφοι οικιακοί καταψύκτες».
      
         Ο αιτών δηλώνει υπευθύνως ότι το προϊόν ανταποκρίνεται στις ως άνω απαιτήσεις
      
      8.   Συσκευασία
      Η συσκευασία πρέπει να ανταποκρίνεται στις ακόλουθες απαιτήσεις:
      
                  8.1.
               
               
                  Όλα τα συστατικά της συσκευασίας πρέπει να είναι εύκολα διαχωρίσιμα χειρονακτικώς σε επιμέρους υλικά ώστε να διευκολύνεται η ανακύκλωση.
               
            
                  8.2.
               
               
                  Εφόσον χρησιμοποιούνται συσκευασίες χαρτονιού πρέπει να αποτελούνται τουλάχιστον κατά 80 % από ανακυκλώσιμα υλικά.
               
            
         Ο αιτών δηλώνει ότι εξασφαλίστηκε συμμόρφωση προς την απαίτηση και παρέχει δείγμα ή δείγματα της συσκευασίας στον αρμόδιο φορέα για την απονομή του οικολογικού σήματος, ως μέρος της αίτησης.
      
      9.   Ενημέρωση του καταναλωτή
      Πληροφορίες που αναγράφονται στο οικολογικό σήμα
      Το πλαίσιο 2 του οικολογικού σήματος θα περιλαμβάνει το ακόλουθο κείμενο:
      
                  —
               
               
                  χαμηλή κατανάλωση ενέργειας,
               
            
                  —
               
               
                  ελαχιστοποίηση της επιδείνωσης του φαινομένου του θερμοκηπίου,
               
            
                  —
               
               
                  χαμηλός θόρυβος.
               
            
         Ο αιτών δηλώνει ότι το προϊόν ανταποκρίνεται προς τη συγκεκριμένη απαίτηση και παρέχει αντίγραφο του οικολογικού σήματος που τοποθετείται στη συσκευασία ή/και το προϊόν ή/και το έντυπο ενημερωτικό υλικό που συνοδεύει το προϊόν.
      
      
         (1)  ΕΕ 196 της 16.8.1967, σ. 1· οδηγία όπως τροποποιήθηκε τελευταία από την οδηγία 2004/73/ΕΚ της Επιτροπής (ΕΕ L 152 της 30.4.2004, σ. 1).
      
         (2)  ΕΕ L 344 της 6.12.1986, σ. 24· οδηγία όπως τροποποιήθηκε από τον κανονισμό (ΕΚ) αριθ. 807/2003 (ΕΕ L 122 της 16.5.2003, σ. 36).